Valchava: Il blau engulà
Clo Duri Bezzola ha preschentà sia nova collecziun da lirica

anr

Sco represchentant da la litteratura da la Svizra a la Fiera da cudeschs da Francfurt da quest atun è era Clo Duri Bezzola envidà. En il dretg mument cumpara damai sia nova collecziun da lirica "Das gestohlene Blau / Il blau engulà". La vernissascha dal cudesch ha gì lieu ils 2 d'avust a Valchava. "Nus esitain / sco il vent / ed il nivel / tranter vegnir / e partir // Spetgain / ch’il tschiel / ans regalia / ses blau engulà"», quest è la poesia che ha dà il titel a la nova collecziun da lirica da Clo Duri Bezzola. Il titel da la poesia è "Durada" ubain "Dauer", ed ella è tipica per l’autur – na confurma a la realitad (esitescha il vent, il nivel propi tranter vegnir e partir? Mintgatant vegnan e partan els vaira spert), en ina tscherta moda betg logica (tge capita tranter vegnir e partir? Tgi che esitescha da vegnir, na vegn betg en la situaziun da stuair esitar da partir) ed in element decisiv è il cuntrast (regalar/engular; il regal engulà). Ed en tge relaziun stat il titel cun il cuntegn? Dess el exprimer ch'i va ditg fin che tut quai capita, che nus pudain spetgar ditg sin quest regal?

Logica che funcziuna be en la poesia
Clo Duri Bezzola pudess vegnir numnà il poet da las cuntradicziuns, il poet da l’oximoron (figura stilistica cuntradictoria: la cuntentezza trista, il dultsch amar e.u.v). Uschè discurra’l p. ex. da "la setgira da la mar" / "Trockenheit des Ozeans". En la poesia "Passlung" fan ils umans "ragischs / en la naiv", durant che "la cuntrada / passa speravia". La "Distanza" en in'autra poesia vala be tranter umans, ma sche l’uman sa lascha crescher alas (daventa in utschè?) po el magliar or dal maun ad in auter. Ed in ultim exempel: "I na dat / differenza / tranter muntogna / e mar // Be lur vischinanza / cuminaivla / dal tschiel". L’unica differenza è quai ch'è communabel – ina logica che funcziuna be en la poesia. I sa chapescha che questa tecnica ha ina funcziun da metter en dumonda "realitads" ni da almain vesair ellas cun auters egls. Gia l’apparenta piculezza da dir "Barattain l’egliada" / "Tauschen den Blick" enstagl dad "in’egliada" respectivamain "einen Blick" fa star stut per in batterdegl, perquai ch'i n'è betg confurm a la locuziun usitada. Tenor Bertold Brecht savain nus che leger quai ch'è sumegliant, ma na dal tuttafatg identic cun quai che nus conuschain po far vegnir tschertas chaussas visiblas, che nus nu badain gnanc pli. En la poesia "Limità" – publitgada gia pli baud – trai in che guarda or da fanestra e na vesa la tschima e las ragischs da las plantas la conclusiun ch’ellas na possian perquai crescher fin il tschiel. Quai è ina fallida conclusiun che maina a la dumonda: Tge è limità? Ma occasiuns per star stut e per ponderar datti pliras e lura datti er "purtrets lirics" ch'èn simplamain bels senza ch'ins chapescha p. ex. "Scrit / cun il det / en la naiv // sultgà / il funs / per poesias" ubain "La glina viturina / va a chaval da l’urs grond" e.u.v.

Ovra scritta en rumantsch grischun e tudestg
Ils citats duvrads fin ussa mussan che l’ovra da Clo Duri Bezzola è scritta en rumantsch grischun ed en tudestg. Fascinant per l’autur è stà l’oscillar tranter las duas linguas, il giugar cun las pussibilitads dad ellas. Schebain che Bezzola discurra plitgunsch da differentas variantas co da traducziuns as bada tuttina las difficultads da transferir significaziuns 
dad ina lingua a tschella. I dat en mintga lingua pussibilitads da s’exprimer ch'èn uschè bunas, uschè precisas be en questa lingua e che pon en in'autra lingua esser be circumscripziuns approximativas.
Per "Dein Blick läuft vom Stapel" nun èsi pussibel da chattar in equivalent rumantsch. "Lur amur / dur'in in tunnel" (dura in tunnel) na po cumpensar "Tunnellang / ihre Liebe" – qua as mussa l’avantatg dal tudestg da furmar cumposiziuns da pleds. Ma i dat er exempels nua che la versiun rumantscha è la meglra. È la meglra versiun er la prima? Per part datti divergenzas ch'èn propi nunchapiblas. Pertge "Abglanz" per "Emprest"? Perche "Batterdegl" per "Rückblick"? Pertge "Mahnung" (enstagl da "Warnung") per "Avertiment"? Per part datti er divergenzas da las qualas resultan significaziuns differentas. "Unter der Haut / erwachen Geschichten" e "Sut la pel / dasdan istorgias" nun es il medem "dasdar" vul dir "wecken", entant che "erwachen" fiss "sa dasdar" (reflexiv). E l’equivalent da "Wenn die Schwalbe / mit ihren Flügeln / das Meer streift / ändert das Wetter" es "Cur che ..." (temporal), e betg – sco ch'igl è scrit – "Sche la randulina ..." (cundiziunal). Cun excepziun dad in per incongruenzas che pudessan in po disturbar po però l’oscillar tranter las linguas avrir orizonts er per la lectura ed il lectur.

Bezzola, Clo Duri: Das gestohlene Blau / Il blau engulà. Gedichte / Poesias. Turitg e München: Pendo 1998.

Text original en Vallader